VSL sklep II Cpg 133/2000
Datum: 2000-03-02T01:00:00.000+01:00
ecli: ECLI:SI:VSLJ:2000:II.CPG.133.2000
sodisce: Višje sodišče v Ljubljani
oddelek: Gospodarski oddelek
institut: prepozen ugovor
jedro: Ker je bil dolžnikov ugovor prepozen, ga je sodišče utemeljeno zavrglo.

 
zveza: ZIZ člen 9,  9/3,  9,  9/3.

## Jedro

Ker je bil dolžnikov ugovor prepozen, ga je sodišče utemeljeno zavrglo.

## Izrek

Pritožba se zavrne in se izpodbijani sklep potrdi.

## Obrazložitev

Sodišče prve stopnje je ugovor dolžnika kot prepozen zavrglo. Dolžnik je po svoji zakoniti zastopnici vložil pravočasno pritožbo. Ta v pritožbi navaja, da je ugovor vložila takoj, ko ga je dobila v roke.

Že eno leto je bolna. Pošiljko je dvignila oseba, ki ni vedela, da gre za zadevo, vezano na rok. Zato jo je vrgla v nabiralnik dolžnika.

Pritožba ni utemeljena.

Kot dokazuje sodišču vrnjena povratnica, je sklep o izvršbi dolžnik prejel dne 1.12.1999 (sreda). Za ugovor je v 3. odstavku 9. člena ZIZ predviden 8-dnevni rok od prejema sklepa. V ugovoru je navedeno, da ga je zakonita zastopnica dolžnika prejela dne 9.12.1999. Če bi bilo res, da je bil vložen takoj "ko je sklep o izvršbi le ta dobila v roke", kot zatrjuje v pritožbi, bi bil vložen pravočasno, saj je rok za ugovor potekel prav 9.12.1999 (četrtek).

Ker je bil ugovor vložen šele 12.12.1999, je bil torej vložen prepozno. Zato je prvostopno sodišče ravnalo pravilno, da ga je kot takega zavrglo. Glede na navedeno je pritožbeno sodišče pritožbo kot neutemeljeno zavrnilo in izpodbijani sklep potrdilo (2. točka 365. člena ZPP, v zvezi s 15. členom ZIZ).